‘สมพร’ซื้อ‘มติชน’
ทุ่ม470ล้านบ.ถือหุ้น22%รับช่วงต่อแกรมมี่จับตานักลงทุนจุดพลุเก็งกำไรหุ้นPOST
3 พ.ค. 2556

ทุ่ม470ล้านบ.ถือหุ้น22%รับช่วงต่อแกรมมี่จับตานักลงทุนจุดพลุเก็งกำไรหุ้นPOST
“สมพร จึงรุ่งเรืองกิจ” ยอมรับทุ่ม 470 ล้านซื้อหุ้นมติชนต่อจากอากู๋ ชี้เป็นบริษัทมั่นคง และยังไม่คิดส่งตัวแทนเข้าไปบริหาร
การซื้อขายหุ้นในภาคเช้าวันที่ 2 พ.ค.ที่ผ่านมา มีการซื้อขายรายการใหญ่ (บิ๊กล็อต) 5 รายการ จำนวน 42 ล้านหุ้น มูลค่ารวมทั้งสิ้น 469.94 ล้านบาท ในราคาเฉลี่ย 11.09 บาทต่อหุ้น ซึ่งสูงกว่าราคาในกระดาน ปิดที่ 10.40 บาท ลดลง 0.30 บาท ท่ามกลางมูลค่าการซื้อขายหนาแน่นผิดปกติจำนวน 503.95 ล้านบาท
ทั้งนี้ ราคาหุ้นบริษัท มติชน (MATI) วิ่งขึ้นมาตั้งแต่สัปดาห์ที่ผ่านมาก่อนที่จะเกิดรายการบิ๊กล็อตนี้ จากที่ซื้อขายบริเวณ 78 บาทมานาน
บริษัท มติชน แจ้งตลาดหลักทรัพย์ว่า โครงสร้างผู้ถือหุ้นใหญ่ของบริษัทเปลี่ยนแปลงภายหลังจากบริษัท จีเอ็มเอ็ม มีเดีย (กลุ่มแกรมมี่) เป็นผู้ถือหุ้นใหญ่เป็นอันดับ 2 ได้ขายหุ้นออกไปทั้งหมดจำนวน 41 ล้านหุ้น คิดเป็นสัดส่วน 22.12% ของทุนชำระแล้ว
ด้านนางสมพร จึงรุ่งเรืองกิจ ประธานกรรมการกลุ่มบริษัท ไทยซัมมิท ออโต พาร์ท อินดัสตรี เปิดเผยว่า ได้ซื้อหุ้นมติชนจากกลุ่มแกรมมี่จำนวน 470 ล้านบาท ซึ่งตอนนี้ยังไม่มีแผนจะทำอะไรหรือส่งใครเข้าไปเป็นกรรมการในบริษัท มติชน
“เหตุผลที่เข้าไปลงทุนในมติชน เพราะมองว่าเป็นบริษัทที่มั่นคง และเห็นว่าเป็นสินค้าที่ดี ดิฉันเป็นนักอุตสาหกรรม ก็ไม่เสียหายที่จะเข้าไปลงทุนในอุตสาหกรรมสิ่งพิมพ์แห่งนี้” นางสมพร กล่าว
นอกจากนี้ ยังมองว่าธุรกิจสื่อโดยภาพรวมน่าสนใจ อนาคตธุรกิจสื่อจะมีการเติบโตมาก รวมทั้งสื่อที่เป็นสิ่งพิมพ์ที่มีฐานที่แข็งแกร่งอยู่แล้ว และสามารถขยายธุรกิจไปยังสื่อใหม่ๆ ได้ ไม่ว่าจะเป็นอินเทอร์เน็ต หรือทีวี
ส่วนจะซื้อหุ้นบริษัท โพสต์ พับลิชชิง (POST) จากกลุ่มแกรมมี่หรือไม่ นางสมพร กล่าวว่า ก็มีการคุยกันบ้าง แต่ ณ ปัจจุบันยังไม่เกี่ยวกัน ในช่วงนี้ขอซื้อหุ้นมติชนเพียงแห่งเดียวก่อน
ก่อนหน้านี้นางสมพรเป็นหนึ่งในผู้ถือหุ้นใหญ่บริษัท เนชั่น มัลติมีเดีย กรุ๊ป (NMG) ก่อนตัดสินใจขายหุ้นให้กลุ่มนายเสริมสิน สมะลาภา และนายสุเทพ วงศ์วรเศรษฐ มูลค่ากว่า 250 ล้านบาท และปัจจุบันเป็นเจ้าของนิตยสารฮู
ด้านแหล่งข่าวจากวงการสื่อเปิดเผยว่า เหตุผลในการขายหุ้นทั้งหมดในมติชน ส่วนหนึ่งน่าจะมาจากกลุ่มแกรมมี่เตรียมความพร้อมเข้าลงทุนในทีวีดิจิตอลที่จะเกิดขึ้น นอกจากนี้การถือหุ้นที่ผ่านมาทางกลุ่มแกรมมี่ก็ไม่มีส่วนในการบริหารแต่อย่างใด หากสามารถขายได้ในราคาที่สูงถึง 11 บาท ก็สามารถนำเงินเกือบ 500 ล้านบาท ไปต่อยอดลงทุนใหม่
สำหรับกลุ่มแกรมมี่เข้าไปกว้านซื้อหุ้นมติชน และโพสต์ พับลิชชิง มาตั้งแต่ปี 2548 โดยได้ซื้อมติชนมามากถึง 32.23% และตั้งโต๊ะซื้อหุ้นจากผู้ถือหุ้นรายย่อยในราคา 11.10 บาทต่อหุ้น ส่วนหุ้น POST ทางกลุ่มแกรมมี่ได้หุ้นทั้งหมด 26.30% 
“กลุ่มแกรมมี่ขายหุ้นมติชนครั้งนี้เข้าเนื้อนิดหน่อย เพราะเคยไล่ซื้อหุ้นมติชนในราคาสูงกว่าเทนเดอร์ออฟเฟอร์ และเมื่อดีลการซื้อขายหุ้นมติชนสำเร็จไปแล้ว เชื่อว่านักลงทุนคงหันไปเก็งกำไรหุ้น POST เพราะคาดว่ากลุ่มแกรมมี่จะต้องยกล็อตขายหุ้นให้กับนักลงทุนกลุ่มใหม่ในเร็วๆ นี้ และที่ผ่านมาราคาหุ้น POST กระตุกเป็นรอบๆ และมีการไล่ขึ้นมารอบนี้สูงกว่า 8 บาท” แหล่งข่าวเปิดเผย
ล่าสุด ราคาหุ้น POST ปิดที่ 7.80 บาท ลดลง 0.10 บาท ส่วนราคาหุ้น MATI ที่ลดลงเนื่องจากเป็นวันที่ขึ้นเครื่องหมาย XD ผู้ซื้อหุ้นไม่มีสิทธิรับเงินปันผลหุ้นละ 0.50 บาท